
Balassi Bálint utolsó fordításáról

Kutatásom témája a Végtelen irgalmú incipittel jelölt zsoltárfordítás hagyományozódása a 17. század elején. Az ötvenedik zsoltár elsőként Rimay János Epicédium a Balassi fivérek, Bálint és Ferenc halálára c. munkájának 1596-os vizsolyi őskiadásából ismert. Az Ihon, édes hazám kezdetű versbe ékelődve megjelent mű mivel elválaszthatatlan az Epicédiumtól, annak szerves része, ezért filológiai elemzése elképzelhetetlen a Balassi fivéreket dicsőítő gyászvers-füzér hasonló szintű körüljárása nélkül.
A psalmus másik kiindulópontja Pázmány Péter 1606-os imádságoskönyvének példánya. A két forrás eltérő változatban közli a művet, a korabeli protestáns és katolikus hitvallásnak megfelelően. A 17. század folyamán e két ágon látszik tovább öröklődni a mű. Az Imádságosköny Szent Dávid penitenciatartó zsoltárai közé emelt változata a mérvadó egészen az 1633-as bécsi kiadásig. Balassi Bálint istenes énekinek rendezetlen kiadása az első olyan csomópont, amely visszakapcsolja a hagyományozódásba az Epicédiumot. A Végtelen irgalmú kétszer szerepel benne. Dolgozatomban, a nyomtatványban való duplikált közzététel okait vizsgálva, a szövegek összevetése közben az 1596-os Epicédium és az 1633-as kiadás köztes, leginkább egylépcsős kitérővel ellátott forrásának gyanújával élek. Ezért a tanulmányozandó istenes énekek gyűjtemény szerkesztői kompozíciójának és a zsoltár kiadástörténetének összefüggéseit is igyekszem feltárni.



